হাসপাতালে ভর্তি ছিলেন ন’দিন। তারপর মারা যান যুবকটি। কিন্তু হাসপাতালের বিল দাঁড়ায় ৭ লক্ষ টাকা। বেড চার্জের পাশাপাশি নার্সিং চার্জও ধরা হয়েছে মুকুন্দপুরের এক বেসরকারি হাসপাতালের বিলে। সেই টাকা মেটাতে হাসপাতালের বিলিং বিভাগ থেকে নানাভাবে চাপ দেওয়া হয়েছিল বলেও অভিযোগ করেছেন মৃতের মা। 
গত ১৫ জানুয়ারি পথদুর্ঘটনায় মাথায় গুরুতর আঘাত পেয়েছিলেন গড়িয়ার নতুন দিয়ারার বাসিন্দা স্বপন ঘোষ। পুলিশ রাস্তা থেকে স্বপনকে তুলে নিয়ে গিয়ে ওই বেসরকারি হাসপাতালে ভর্তি করে। পরে তার পরিবারের খোঁজ মেলে। প্রথমে অস্ত্রোপচার না করেই ফেলে রাখা হয়েছিল। কারণ, টাকা জমা পড়েনি! হাসপাতাল কর্তৃপক্ষ টাকার জন্য নানাভাবে চাপ দেওয়ার পর স্বপনের মা (পেশায় পরিচারিকা) গোলাপি জানিয়ে দেন যে এত খরচ করার সামর্থ 
তাঁর নেই।
‘এবেলা’য় এ বিষয়ে খবর প্রকাশের পরেই নড়েচড়ে বসেন হাসপাতাল কর্তৃপক্ষ। ১৮ জানুয়ারি কোনও টাকা না নিয়েই স্বপনের মস্তিষ্কে অস্ত্রোপচার করা হয়। তবে গোলাপির অভিযোগ, গত ২৩ জানুয়ারি ছেলে (স্বপন) মারা যাওয়ার পর হাসপাতালের বিলিং বিভাগ থেকে টাকা দেওয়ার জন্য চাপ দেওয়া হয়েছিল। প্রায় ৭ লক্ষ টাকার বিলও ধরানো হয়। টাকা মেটাতে না পারায় সাময়িকভাবে দেহ আটকে রাখা হয়। যদিও পরে বিভিন্ন মহলের চাপের মুখে পরিবারের হাতে দেহ দেওয়া হয় কোনও টাকা ছাড়াই।
স্বপনের পরিবারের তরফে প্রসেনজিত্ নস্করের দাবি, ‘‘বিমার টাকা পেলে আমরা হাসপাতালকে কিছু দেব, এটা লিখে দেওয়ার পর দেহ হাতে পাই।’’ যদিও ওই হাসপাতালের আধিকারিক আর ভেঙ্কটেশ বলেন, ‘‘দেহ আটকে রাখার অভিযোগ ঠিক নয়। আমরা টাকা নিইনি ওই পরিবারের কাছে।’’ 
টাকা দিতে না হলেও প্রশ্ন উঠেছে বিলের স্বচ্ছতা নিয়ে। প্রসেনজিৎ জানান, বিলে আইসিইউ’য়ের বেড চার্জের সঙ্গে যোগ করা হয়েছিল নার্সিং  ‘মেডিক্যাল টিম ফি’, যন্ত্রাংশের চার্জ। ছিল ‘মেডিকো-লিগ্যাল চার্জ’ নেওয়ার কথাও। অস্ত্রোপচারের সময় দেওয়া ‘এস্টিমেটেড’ বিলে অস্বচ্ছতার অভিযোগও রয়েছে।   
তবে যাবতীয় অভিযোগ উড়িয়ে ভেঙ্কটেশের অবশ্য জবাব,
 ‘‘বিষয়টি দেখব।’’ (শেষ)